CELEX: 62022TN0246
Language: ga
Date: 2022-05-04 00:00:00
Title: Cás T-246/22: Caingean arna tabhairt an 4 Bealtaine 2022 – PGTEX Morocco v an Coimisiún

20.6.2022   
            
            
               GA
            
            
               Iris Oifigiúil an Aontais Eorpaigh
            
            
               C 237/75
            
         
      Caingean arna tabhairt an 4 Bealtaine 2022 – PGTEX Morocco v an Coimisiún
      (Cás T-246/22)
      (2022/C 237/98)
      Teanga an cháis: an Béarla
      
         Páirtithe
      
      
         Iarratasóir: PGTEX Morocco (Tanger, Maracó) (ionadaithe: P. Vander Schueren agus T. Martin-Brieu, Dlíodóirí)
      
         Cosantóir: an Coimisiún Eorpach
      
         An t-ordú atá á lorg
      
      Iarrann an t-iarratasóir ar an gCúirt Ghinearálta:
      
                  —
               
               
                  Inghlacthacht na caingne a dhearbhú;
               
            
                  —
               
               
                  Rialachán Cur Chun Feidhme (AE) 2022/301 an 24 Feabhra 2022 lena leathnaítear an dleacht frithchúitimh chinntitheach a fhorchuirtear le Rialachán Cur Chun Feidhme (AE) 2020/776 ar allmhairí fabraicí snáithíní gloine fite agus/nó fuaite áirithe (“GFF”) de thionscnamh Dhaon-Phoblacht na Síne chun allmhairí GFF arna gcur chun bealaigh ó Mharacó a chumhdach, bíodh sé dearbhaithe gur de thionscnamh Mharacó iad nó ná bíodh, agus lena bhfoirceanntar an t-imscrúdú a bhaineann le himchéimniú féideartha na mbeart frithchúitimh a fhorchuirtear le Rialachán Cur Chun Feidhme (AE) 2020/776 ar allmhairí GFF de thionscnamh na hÉigipte, i gcás allmhairí arna gcur chun bealaigh ó Mharacó, bíodh sé dearbhaithe gur de thionscnamh Mharacó iad nó ná bíodh (1) (an “Rialachán a chonspóidtear”), a mhéid atá feidhm aige maidir leis an iarratasóir, a neamhniú; agus
               
            
                  —
               
               
                  A ordú don chosantóir na costais arna thabhú ag an iarratasóir maidir leis na himeachtaí seo a íoc.
               
            
         Saincheisteanna dlí agus príomhargóintí
      
      Mar thaca leis an gcaingean, maíonn an t-iarratasóir cúig shaincheist dlí.
      
                  1.
               
               
                  An chéad saincheist dlí lena n-éilítear gur fheidhmigh an cosantóir de shárú ar Chomhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Ríocht Mharacó, den pháirt eile (“Comhaontú Comhlachais”), gur fheidhmigh an cosantóir de shárú ar Airteagal 33 de Rialachán (AE) 2016/1037 (“bun-Rialachán”) agus go ndearna an cosantóir mí-úsáid cumhachtaí trí dhleachtanna frithchúitimh a fhorchur, gan breithniú a dhéanamh ar thionscnamh fabhrach Mharacó GFF arna onnmhairiú ag an iarratasóir.
               
            
                  2.
               
               
                  An dara saincheist dlí lena n-éilítear gur theip ar an gcosantóir cúiseanna a lua, gur sháraigh sé cearta cosanta an iarratasóra, gur sháraigh sé an ceart chun dea-riarachán, go ndearna sé earráidí follasacha measúnaithe agus gur ghníomhaigh an cosantóir de shárú ar Airteagal 28(1) agus (3) den bhun-Rialachán trí fhíorais atá ar fáil a chur i bhfeidhm i gcoinne an iarratasóra.
               
            
                  3.
               
               
                  An tríú saincheist dlí lena n-éilítear go ndearna an cosantóir earráidí follasacha measúnaithe, gur ghníomhaigh sé de shárú ar an gceart chun dea-riarachán agus de shárú ar Airteagal 23(3) den bhun-Rialachán trína chur san áireamh nach raibh aon chúis chuí nó bonn cirt eacnamaíoch le bunú an iarratasóra.
               
            
                  4.
               
               
                  An ceathrú saincheist dlí lena n-éilítear go ndearna an cosantóir earráidí follasacha measúnaithe agus gur ghníomhaigh sé de shárú ar an gceart chun dea-riarachán, ar phrionsabail an neamh-idirdhealaithe agus na córa comhionainne agus ar Airteagal 23(3) den bhun-Rialachán bheith ag brath ar an gcinneadh gur “oibríocht chóimeála” é an próiseas monaraíochta a dhéantar i Maracó; agus
               
            
                  5.
               
               
                  An cúigiú saincheist dlí lena n-éilítear go ndearna an cosantóir earráidí follasacha measúnaithe agus gur ghníomhaigh sé de shárú ar Airteagal 23(3) den bhun-Rialachán frith-fhóirdheontais trína chur san áireamh go bhfuil GFF an iarratasóra fós ag baint leasa as fóirdheontais a deonaíodh do tháirgeoirí GFF na Síne.
               
            
         (1)  IO 2022 L 46, lch. 31.